गुणादी पहिरो : थप एक घाइते मजदुरको मृत्यु
तनहुँको म्याग्दे गाउँपालिका–१ माथिल्लो गुणादीमा सोमबार पहिरोमा परी घाइते भएका मजदुरमध्ये थप एक मजदुरको मृत्यु भएको छ ।
अमरराज नहर्कीतनहुँ, असार ५ गते । तनहुँको म्याग्दे गाउँपालिका–१ माथिल्लो गुणादीमा सोमबार पहिरोमा परी घाइते भएका मजदुरमध्ये थप एक मजदुरको मृत्यु भएको छ ।उदयपुर जिल्लाको कटारी नगरपालिका–७ बस्ने ४० वर्षीय बलबहादुर राईको मङ्गलबार बिहान मृत्यु भएको जिल्ला प्रहरी कार्यालय तनहुँका प्रहरी नायब उपरीक्षक मोहनबहादुर खानले जानकारी दिनुभयो ।  यस अघि झापा जिल्लाको शिवशताक्षी नगरपालिका–७ बस्ने ३३ वर्षीय भीम भुजेलको सोमबार साँझ नै मृत्यु भएको थियो ।प्रहरीका अनुसार पृथ्वीराजमार्गको सडक विस्तारअन्तर्गत मुग्लिङ पोखरा सडक खण्डमामा क्रममा सडकको टेवा पर्खाल लगाउने काम गरिरहेका बेला पहिरोमा तीन जना पुरिनु भएको थियो ।पुरिनु भएकामध्ये दुई जनाको मृत्यु भएको हो । अर्का घाइतेको झापाको शिवशताक्षी नगरपालिका–७ बस्ने ४५ वर्षीय कृष्ण लिङ्देलको दमौलीस्थित रत्नहरि अस्पतालमा उपचार भइरहेको छ  । टेवा पर्खालको काम भइरहेको बेला पहिरो खस्दा सोही सडक निर्माणको काम गरी रहेका बेला तीनै जना घाइते हुनु भएको थियो ।पहिरोले पुरी तीनै जना घाइते भएकोमा तत्काल उद्धार गरी रत्नहरि मेमोरियल अस्पताल दमौलीमा पुर्‍याइएको थियो । त्यही उपचारको क्रमममा भुजेलको मृत्यु भएको र राईको मणिपाल शिक्षण अस्पताल पोखरामा उपचारको क्रममा मृत्यु भएको प्रहरीले जनाएको छ ।